En politiassistent nægtede i marts i fjor at sende en patrulje til en 74-årig kvinde fra Vendsyssel, der kunne høre en indbrudstyv rumstere i sin stue. Da samtalen sluttede, kom tyven ind i kvindens soveværelse og lyste hende i ansigtet - og først, da hun ringede anden gang, sendte operatøren en patrulje. Begge samtaler med kvinden foregik i en sarkastisk tone, hvilket Politiklagenævnet også kritiserer. Henrik Beck Nielsen siger, at man bestemt ikke er stolte af sagen og han har besøgt kvinden for at give hende en uforbeholden undskyldning uden at det helt lykkedes at klinke skårene. - Hun fik ikke en ret god behandling, det gjorde hun ikke. Og uden at det skal lyde som en undskyldning, så troede alarmoperatøren, at det hele var pure opspind. Sådanne opkald har vi en gang imellem, og han satte simpelthen kvinden ind i den kategori. Hvilket han ikke skulle have gjort, siger Henrik Beck Nielsen til DR Nordjylland. Henrik Beck Nielsen har aldrig oplevet noget lignende og håber, der er tale om en eengangsforestilling: - Vi er rigtig, rigtig kede af det. Det er vi. Operatøren arbejder fortsat på vagtcentralen, men har fået en reprimande. Og tyven? Han blev fanget og idømt en behandlingsdom - for blandt andet indbruddet hos den ældre dame.

Referat:
Lederen af politiets vagtcentral i Nordjylland, Henrik Beck Nielsen, beklager dybt en episode, som Politiklagenævnet har fundet anledning til at kritisere.